På slutten av 1700-tallet ble mange fyrstehaver lagt om fra den stive franske barokkstil til en mer «naturlig» engelsk landskapelig havestil med slyngende stier, små sjøer og tett bevoksing. Søndermarken ble omlagt i 1785–88, og Frederiksberg Have fulgte etter i 1795–1804, da den fikk sitt nåværende utseende. I forbindelse med dette ble Det norske Hus og Kildegrotten oppført i Søndermarken og Det kinesiske Lysthus (1801) og Apistemplet (1802–04) i Frederiksberg Have.